b'\n_START_ARTICLE_\nPlastex\n_START_SECTION_\nHistoriaa\n_START_PARAGRAPH_\nPlastexin perusti puolalaisyntyinen insin\xc3\xb6\xc3\xb6ri Igor Lawdansky Helsinkiin Snellmaninkatu 23:n kellariin nimell\xc3\xa4 Korurasia- ja kotelotehdas. Bakeliittipuristimen avulla h\xc3\xa4n ryhtyi valmistamaan nappeja, s\xc3\xa4hk\xc3\xb6tarvikkeita ja muita pikkuesineit\xc3\xa4. Muoviosasto eriytettiin 1943 omaksi yhti\xc3\xb6kseen Oy Plastex Ab:ksi ja se sai toimitilat Lohjalta. Lawdanskyn pian kuoltua yrityksen otti hoitoonsa h\xc3\xa4nen leskens\xc3\xa4, jonka uusi aviomies Olavi Tarkko johti Plastexia vuodesta 1946 l\xc3\xa4htien._NEWLINE_Yhti\xc3\xb6n p\xc3\xa4\xc3\xa4tuote sotien j\xc3\xa4lkeen olivat kammat, joita valmistettiin 14:n\xc3\xa4 eri mallina. T\xc3\xa4rkeimm\xc3\xa4t Plastexin k\xc3\xa4ytt\xc3\xa4m\xc3\xa4t raaka-aineet olivat selluloosa-asetaatti, polystyreeni sek\xc3\xa4 fenoli, urea ja melamiini, joista kaikista oli pulaa. Kannattavuuden heiketess\xc3\xa4 Olavi Tarkko myi yrityksen vuonna 1953 yritt\xc3\xa4j\xc3\xa4ryhm\xc3\xa4lle, joihin kuuluivat VTT:n kemian osaston johtaja, professori Olli Ant-Wuorinen, Lahden Rautateollisuus Oy:n omistajat Aarne ja Pauli Mustakallio sek\xc3\xa4 toimitusjohtajaksi ryhtynyt diplomi-insin\xc3\xb6\xc3\xb6ri Harry Schumacher._NEWLINE_Uudet yritt\xc3\xa4j\xc3\xa4t rakennuttivat Plastexille uuden tehtaan ja perustivat tuotantolinjan l\xc3\xa4hes jokaiselle muovin eri valmistustekniikalle. N\xc3\xa4in kyettiin saamaan tehtaalle enemm\xc3\xa4n tuontilisenssej\xc3\xa4 muovien raaka-aineille, joista oli pula l\xc3\xa4pi 1950-luvun. My\xc3\xb6s koneista suurin osa oli omatekoisia. P\xc3\xa4\xc3\xa4tuotteita 1950-luvulla olivat muoviletkut, nailonlangat ja -siimat sek\xc3\xa4 muovikalvot. Lis\xc3\xa4ksi Plastex alkoi panostaa yh\xc3\xa4 enemm\xc3\xa4n v\xc3\xa4rikk\xc3\xa4isiin kuluttajatuotteisiin ja niiden n\xc3\xa4kyv\xc3\xa4\xc3\xa4n mainontaan. N\xc3\xa4it\xc3\xa4 tuotteita olivat muun muassa lelut, lasten aurinkolasit, veitsilaatikot ja vesikannut. 1950- ja 60-luvulla kehitys oli nopeaa ja erityisesti muovituotteiden valmistustekniikat muuttuivat vauhdilla. Vuonna 1952 Plastex aloitti ensimm\xc3\xa4isen\xc3\xa4 Suomessa muottiinpuhallettujen muovien valmistuksen.  _NEWLINE_Plastex ajautui kuitenkin kriisin hajottaessaan resursseja liian monen muovitekniikan kehitt\xc3\xa4miseen. Vuonna 1960 henkil\xc3\xb6st\xc3\xb6m\xc3\xa4\xc3\xa4r\xc3\xa4 jouduttiin puolittamaan noin seitsem\xc3\xa4\xc3\xa4nkymmeneen. Kahdeksasta valmistusmenetelm\xc3\xa4st\xc3\xa4 j\xc3\xa4ljelle j\xc3\xa4iv\xc3\xa4t sintraus, puhallusmuovaus ja ruiskuvalu, joilla valmistettiin muovipulloja ja niiden korkkeja, jerrykannuja sek\xc3\xa4 muita taloustavaroita. Plastex valmisti 1960-luvun alkuvuosina my\xc3\xb6s nuoren Valto Kokon suunnittelemia valaisimia. Toimitusjohtajaksi ja p\xc3\xa4\xc3\xa4omistajaksi tuli Erkki Ant-Wuorinen. Valto Kokon suunnittelemasta muovisesta kastelukannusta tuli yksi Plastexin suurista ja pitk\xc3\xa4aikaisista myyntimenestyksist\xc3\xa4.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nPuhallus ja ruiskuvalu ovat yh\xc3\xa4 Plastexin p\xc3\xa4\xc3\xa4asialliset tuotantomenetelm\xc3\xa4t. Nykyinen tuotevalikoima jakautuu seuraaviin ryhmiin: keitti\xc3\xb6 ja kattaus, koti ja sisustus, kukat ja puutarha, marjastus ja s\xc3\xa4il\xc3\xb6nt\xc3\xa4, vesiastiat ja kanisterit, autoilu ja veneily, pakkaukset sek\xc3\xa4 teollinen sopimusvalmistus.  Liikevaihto on noin viisi miljoonaa euroa vuodessa, josta noin kymmenesosa tulee viennist\xc3\xa4 etup\xc3\xa4\xc3\xa4ss\xc3\xa4 Pohjoismaihin._NEWLINE_Plastex on ryhtynyt panostamaan voimakkaasti tuotemuotoiluun. Uuden Plastex Design -hankkeen muotoilijoina toimivat muun muassa Eero Aarnio, Samuli Naamanka, Kitta Perttula ja Stefan Lindfors._NEWLINE_Plastexin toimitusjohtajana on vuoden 2011 alusta toiminut Erkki Ant-Wuorisen (1927\xe2\x80\x932011) pojanpoika Lauri Ant-Wuorinen. Erkki Ant-Wuorisen kaikki nelj\xc3\xa4 lasta ovat ty\xc3\xb6skennelleet perheyrityksess\xc3\xa4. Jyrki Ant-Wuorisesta tuli is\xc3\xa4ns\xc3\xa4 j\xc3\xa4lkeen yrityksen toimitusjohtaja toimii nyt hallituksen puheenjohtajana.'